1940 दे शुरू दे दशक च जम्मू च पंडत हरदत्त शास्त्री डोगरी दे इक्कले कवि हे। उंदी कवता कोला प्रभावत होइयै दीनू भाई पन्त होरें बी डोगरी च लिखना शुरू करी ओड़ेआ। हिन्दी दियां किश शैल-शैल कवता उनें लिखी दियां हियां, पर हून उ’ने अपना सारा जोर डागरी कवता च लाई आड़ेआ। भाएं हरदत्त शास्त्री होर डोगरी दे पैह‌्‌ले आधुनिक कवि हे, पर एह् दीनू भाई पन्त होर हे जि’नें आधुनिक डोगरी कवता गी इक नमां मोड़, नमीं दिशा ते नमां विस्तार दित्ता, ते उसी भारत दी प्रगतिवादी कवता दी धारा दे कोल आह्‌नी खडेरेआ। हरदत्त हुदी कवता च बी देस-प्रेम दी झलक थ्होंदी ऐ, पर उंदे लैह्‌जे च समाजी यथार्थ दे मकाबलै धार्मिकता दे सुर जादा उच्चें सुनचदे न। पन्त हुंदी कवता च समाजी ते सियासी यथार्थ दा सन्हाकड़ा मेल लभदा ऐ। डुग्गर लेई उंदे अथाह् प्यार दी झलक असेंगी कवता दे इ’नें बोल्लें च लभदी ऐः ‘मेरे देसै दा शलैपा मेरी अक्खी कन्नै दिक्ख।’